KOMISIJOS REGLAMENTAS (EB) Nr. 1106/2004
2004 m. birželio 11 d.
2004-2005 prekybos metais nukrypstantis nuo Reglamento (EB) Nr. 2316/1999, kiek tai susiję su atidėtos žemės panaudojimu kai kuriose valstybėse narėse
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo (1), ypač į jo 9 straipsnį,
kadangi:
(1)
1999 m. spalio 22 d. Komisijos reglamentu (EB) Nr. 2316/1999, nustatančiu išsamias Tarybos reglamento (EB) Nr. 2316/1999 dėl tam tikrų lauko kultūrų augintojų paramos sistemos sukūrimo taikymo taisykles (2), nustatomos išmokos už plotą tam tikroms lauko kultūroms skyrimo sąlygos. Pagal Reglamento (EB) Nr. 2316/1999 19 straipsnio 2 ir 3 dalis atskirti plotai turi būti nenaudojami ne vėliau kaip nuo sausio 15 d. ir ne anksčiau kaip iki rugpjūčio 31 d. ir, jei nenumatyta kitaip, negali būti naudojami žemės ūkio gamybai arba naudojami siekiant pelno.
(2)
2003 m. kai kurie Bendrijos regionai nukentėjo nuo labai smarkios sausros, kuri turėjo didelės įtakos pašarų tiekimui, ir dėl to 2003 m. žiemos pabaigoje pašarų atsargos buvo labai mažos.
(3)
Nukrypimas nuo Reglamento Nr. 2316/1999, pagal kurį nukentėjusios valstybės narės gali leisti atidėtą lauko kultūrų plotą naudoti gyvulių pašarui, kitą sezoną galėtų sumažinti su tiekimu susijusią riziką. Tačiau turi būti imtasi efektyvių priemonių, neleisiančių šios žemės naudoti siekiant pelno.
(4)
Be to, dėl sausros nuo žievgraužių nukentėjo daugiau miško nei įprasta, todėl nukirstai medienai sandėliuoti laikinai reikia daugiau vietos. 2004-2005 prekybos metais pagal lauko kultūrų plotų atidėjimo schemą atidėtos žemės panaudojimas laikinai sandėliuoti medieną palengvintų situaciją. Todėl reikėtų nukrypti nuo Reglamento Nr. 2316/1999. Tačiau reikia priimti priemones, kurios užtikrintų, kad žemė būtų suteikiama naudoti nesiekiant pelno.
(5)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 2316/1999 19 straipsnio 2 ir 3 dalių, valstybės narės gali leisti 2004-2005 prekybos metams atidėtą žemę naudoti gyvulių pašarui auginti pagal jų pačių apibrėžtus kriterijus ir sąlygas.
2. Šios valstybės narės imasi visų reikalingų priemonių, kad užtikrintų, jog pirmoje dalyje minima atidėta žemė nebūtų naudojama pelnui siekti, ypač, kad joje auginamoms lauko kultūroms nebūtų teikiama Tarybos reglamente (EB) Nr. 603/95 (3) numatyta pagalba džiovintų pašarų gamybai.
2 straipsnis
1. Nukrypstant nuo Reglamento (EB) Nr. 2316/1999 19 straipsnio 2 ir 3 dalių, valstybės narės gali leisti 2004-2005 prekybos metams atidėtą žemę naudoti medžiams sandėliuoti tuose rajonuose, kuriuos valstybės narės laiko nukentėjusiais nuo žievgraužių.
2. Šios valstybės narės imasi visų reikalingų priemonių užtikrinti, kad atidėta žemė būtų suteikiama sandėliavimui nesiekiant pelno.
3 straipsnis
Valstybės narės informuoja Komisiją apie priemones, kurias priėmė pagal šį reglamentą.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. gegužės 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. birželio 11 d.